Menü Keresés : Az emlőrákról
Az emlőrák a leggyakoribb női daganattípus. Évente 1.67 millió új esetet diagnosztizálnak világszerte, és több mint 500 ezer nő hal meg a betegség következtében minden évben. Ez azt jelenti, hogy 20 másodpercenként valakinél emlőrákot diagnosztizálnak, és több mint 3 nő hal meg a betegségben világszinten.
Ellentétben a közhiedelemmel az emlőrák nem egy, hanem többféle betegséget takar.
Számos különböző típusa van az emlőráknak, amelyeket a daganatsejtek felszínén elhelyezkedő receptor fehérjék alapján lehet csoportosítani. Ezek a fehérjék fontos szerepet játszanak a daganat kifejlődésében, mert a daganatsejtek növekedésére és szaporodására ható serkentő jeleket küldenek a sejtek belseje felé.
Segít a leghatásosabb terápia kiválasztásában, ha ismerjük az emlőrák típusát. Továbbá segít előrejelezni a betegség várható lefolyását.
Az egyes emlőrák típusok a következő 3 fajta receptor megléte vagy hiánya alapján azonosíthatóak: ösztrogén receptor (ER), progeszteron receptor (PR) és a humán epidermális növekedési faktor receptor (HER2). A diagnózis felállításakor a betegeket receptor pozitív vagy receptor negatív csoportba lehet sorolni az egyes receptorra nézve.
Hormon receptor (HR) pozitív emlőrák
A HR-pozitív emlőrák a leggyakoribb emlőrák típus, az esetek kb. 80%-ért felelős. HR pozitívnak minősül az emlőrák, ha a daganatsejtek ösztrogént és/vagy progeszteront kötő receptorfehérjét termelnek abnormálisan nagy mennyiségben. Mivel ezen receptorok működése arra ösztönzi a sejteket, hogy növekedjenek és osztódjanak, ha túl sok termelődik belőlük az kontrollálatlan sejtszaporodáshoz, daganat kialakuláshoz vezethet. HR-pozitív daganatokat hormon terápiával kezelik, ami gátolja az ER és/vagy PR receptorok működését, vagy csökkenti a hormonszinteket.
HER2-pozitív emlőrák - amit a HER2 receptor fehérje túltermelődése jellemez - kb. az emlődaganatok 20%-át adja. Ez a típusú emlőrák különösen agresszív módon tud viselkedni. Kezelés nélkül gyorsabban progrediál (halad előre a kóros folyamat) és a túlélési esélyek is jelentősen csekélyebbek, mint HER2-negatív betegség esetén (amikor normál mennyiségű HER2 fehérje található a sejtek felszínén). Ma már rendelkezésre állnak olyan kezelési lehetőségek, amelyek specifikusan a HER2 receptort célozzák, gátolva azok sejtnövekedésre és osztódásra kifejtett hatását.
Tripla-negatív emlőrák
A tripla-negatív emlőrák (TNBC) egy ritka emlőrák fajta, amely az összes emlőrákos eset körülbelül 10-20%-áért felelős. Ez egy olyan daganatfajta, amelynek sejtjeiről hiányoznak az ösztrogén és progeszteron receptorok és nincs HER2-receptor fehérje túltermelés sem. Ennek a daganatnak a kialakulásáról ezért keveset tudunk, ami különösen nagy kihívást jelent a kezelést illetően. Habár a betegek reagálnak kemoterápiára, a kezelési lehetőségek korlátozottak és a betegség prognózisa is meglehetősen rossz.
Az emlőrák típusának ismerete fontos, mert míg bizonyos kezeléstípusok, mint a sebészi beavatkozások és a sugárterápia hasonlóak a különböző emlőrák típusok esetén, a gyógyszeres kezelések, mint a kemo-, hormon- és célzott terápiák különböznek az egyes daganattípusokat illetően.
Az emlőrák diagnózisának felállításában és kezelésében a betegség stádiumának megállapítása fontos szerepet játszik. A betegség diagnosztizálásakor az emlőrák stádiumát is megállapítják. Ez arról ad felvilágosítást, hogy milyen nagyra nőtt és milyen mértékben terjedt a daganat a szervezetben (ha már áttétet adott). A stádium megállapítása azért fontos, mert ez alapján tudják az onkológusok a legjobb kezelési sémát alkalmazni a betegeknél. Általános megállapítás, hogy minél előrehaladottabb az emlőrák folyamata, annál nehezebb kezelni a beteget és a prognózis is annál rosszabb.
Korai emlőrák (eBC) és előrehaladott emlőrák (aBC)
Az emlőrákos esetek többségét korai stádiumban diagnosztizálják, mielőtt a daganat az emlő szövetein túlterjedt volna. Ha ebben a korai stádiumban kezdődik a kezelés, a betegség akár meg is gyógyítható. Az eBC kezelése összetett, és magában foglal műtét előtti és utáni kezeléseket, amelyek segítenek a daganat eltávolításában és kiújulásának megelőzésében.
Sajnos, a betegek egy részét előrehaladott emlőrákkal diagnosztizálják vagy a korábban kezelt korai emlőrák kiújulása történik. Azoknak a betegeknek, akiknél a daganat átterjedt a szervezet egyéb részeire például az agyba vagy májba, a gyógyító célú kezelés már nem lehetséges. A kezelés célja előrehaladott emlőrákos betegeknél az élet meghosszabbítása amennyire csak lehetséges, és az életminőség lehetőségekhez képesti megtartása a betegség tüneteinek enyhítésével és a gyógyszerek mellékhatásainak kezelésével.
Akkor van legjobb esély a gyógyulásra, ha az emlőrákot korán felismerjük és elkezdjük kezelni, amikor még nem terjedt el a szervezetben.
published on: Nov, 25 2019
Az emlőrák a nőket egyik leggyakrabban sújtó daganatos megbetegedés. Az időben felismert emlőrák azonban jó eséllyel gyógyítható.
Tags: emlőrák, onkológia, női egészség
8 emlőrákra utaló jel, melyet talán még nem ismer
Sokak számára az emlőrák első jele a mellben megjelenő csomó. Ugyanakkor, az emlőrák tünetei sokfélék, és olykor kevésbé nyilvánvalók is lehetnek. Ismerje fel a tüneteket és cselekedjen gyorsan!
Tags: megelőzés, onkológia, női egészség, emlőrák
A lélegzetelállító fotókiállításon olyan nők mutatkoznak be, akiknél a terhesség ideje alatt diagnosztizáltak emlőrákot - ma mégis boldog édesanyák.
Emlőrák szótár
Neoadjuváns, metasztatikus, pCr… Ön is elbizonytalanodik a hasonló szavak és rövidítések hallatán? Az alábbi szószedetünkben összegyűjtöttük a legfontosabb fogalmakat az emlőrák témájában.